CELEX: 32004D0594
Language: da
Date: 2004-08-10 00:00:00
Title: 2004/594/EF: Kommissionens beslutning af 10. august 2004 om beskyttelsesforanstaltninger over for højpatogen aviær influenza i Den Sydafrikanske Republik (meddelt under nummer K(2004) 3144)(EØS-relevant tekst)

12.8.2004   
            
            
               DA
            
            
               Den Europæiske Unions Tidende
            
            
               L 265/9
            
         
      KOMMISSIONENS BESLUTNING
   
   af 10. august 2004
   om beskyttelsesforanstaltninger over for højpatogen aviær influenza i Den Sydafrikanske Republik
   (meddelt under nummer K(2004) 3144)
   (EØS-relevant tekst)
   (2004/594/EF)
   KOMMISSIONEN FOR DE EUROPÆISKE FÆLLESSKABER HAR —
   under henvisning til traktaten om oprettelse af Det Europæiske Fællesskab,
   under henvisning til Rådets direktiv 91/496/EØF af 15. juli 1991 om fastsættelse af principperne for tilrettelæggelse af veterinærkontrollen for dyr, der føres ind i Fællesskabet fra tredjelande, og om ændring af direktiv 89/662/EØF, 90/425/EØF og 90/675/EØF (1), særlig artikel 18, stk. 1,
   under henvisning til Rådets direktiv 97/78/EF af 18. december 1997 om fastsættelse af principperne for tilrettelæggelse af veterinærkontrollen for tredjelandsprodukter, der føres ind i Fællesskabet (2), særlig artikel 22, stk. 1, og
   ud fra følgende betragtninger:
   
               (1)
            
            
               Aviær influenza er en meget smitsom virussygdom hos fjerkræ og fugle, der hurtigt kan udvikle sig til en epizooti, som kan udgøre en alvorlig trussel mod dyre- og folkesundheden og gå voldsomt ud over fjerkræopdrættets rentabilitet.
            
         
               (2)
            
            
               Der er en risiko for, at sygdomsagensen kan blive ført ind via international handel med levende fjerkræ og fjerkræprodukter.
            
         
               (3)
            
            
               Den Sydafrikanske Republik bekræftede den 6. august 2004 et udbrud af højpatogen aviær influenza på to strudsefarme i Eastern Cape Province.
            
         
               (4)
            
            
               Den påviste aviær influenza-virusstamme er af subtypen H5N2 og er derfor forskellig fra den stamme, der for øjeblikket er skyld i epidemien i Asien. Ifølge den aktuelle viden er folkesundhedsrisikoen i forbindelse med denne subtype mindre end risikoen i forbindelse med den stamme, der forekommer i Asien, og som er af virussubtypen H5N1.
            
         
               (5)
            
            
               For så vidt angår fjerkræ og fjerkræprodukter har Den Sydafrikanske Republik i øjeblikket kun tilladelse til eksport til Fællesskabet af levende strudsefugle og rugeæg heraf, fersk kød af strudsefugle og kødprodukter, der indeholder kød af strudsefugle, samt fugle bortset fra fjerkræ.
            
         
               (6)
            
            
               De kompetente myndigheder i Sydafrika har dog suspenderet certifikatudstedelse for levende strudsefugle og kød heraf til EU den 6. august, indtil situationen er mere afklaret.
            
         
               (7)
            
            
               På grund af den dyresundhedsmæssige risiko i tilfælde af at sygdommen føres ind i Fællesskabet, bør import fra Den Sydafrikanske Republik af levende strudsefugle og rugeæg heraf imidlertid som en øjeblikkelig foranstaltning suspenderes.
            
         
               (8)
            
            
               I henhold til Kommissionens beslutning 2000/666/EF (3) er det tilladt at importere fugle, bortset fra fjerkræ, fra alle OIE-medlemslande (OIE = Det Internationale Kontor for Epizootier), forudsat at oprindelseslandet giver dyresundhedsgarantier, og at der i medlemsstaterne træffes strenge foranstaltninger vedrørende karantæne efter import.
            
         
               (9)
            
            
               Import af fugle, bortset fra fjerkræ, men inklusive selskabsdyr, der ledsager deres ejere, fra Den Sydafrikanske Republik til Fællesskabet bør imidlertid suspenderes med henblik på at udelukke al risiko for, at sygdommen forekommer i karantænestationer, der hører under medlemsstaternes myndigheder.
            
         
               (10)
            
            
               Endvidere bør import af fersk kød af strudsefugle, vildtlevende og opdrættet fjervildt, tilberedt kød og kødprodukter, som består af eller indeholder kød af de ovennævnte arter hidrørende fra fugle, der er slagtet efter den 16. juli 2004, suspenderes.
            
         
               (11)
            
            
               Kommissionens beslutning 97/222/EF (4) indeholder en liste over tredjelande, hvorfra medlemsstaterne kan tillade import af kødprodukter, og i beslutningen fastsættes behandlinger, som skal forebygge risikoen for overførsel af sygdommen via disse produkter. Det er sundhedstilstanden i oprindelseslandet for de dyrearter, hvorfra kødet stammer, der er afgørende for, hvilken behandling produktet skal gennemgå. For at undgå unødvendige byrder for handelen bør det fortsat tillades at importere fjerkrækødprodukter med oprindelse i Den Sydafrikanske Republik, som under behandlingen har været gennemvarmet til mindst 70 °C.
            
         
               (12)
            
            
               Så snart Den Sydafrikanske Republik har fremlagt yderligere oplysninger om sygdomssituationen og de bekæmpelsesforanstaltninger, der er truffet i den forbindelse, tages de foranstaltninger, Fællesskabet har truffet i forbindelse med udbruddet, op til revision.
            
         
               (13)
            
            
               Denne beslutning vil blive taget op til revision på det næste møde i Den Stående Komité for Fødevarekæden og Dyresundhed —
            
         VEDTAGET FØLGENDE BESLUTNING:
   Artikel 1
   Medlemsstaterne suspenderer import fra Den Sydafrikanske Republiks område af:
   
               —
            
            
               levende strudsefugle samt rugeæg heraf og
            
         
               —
            
            
               fugle, bortset fra fjerkræ, men inklusive selskabsdyr, der ledsager deres ejere.
            
         Artikel 2
   Medlemsstaterne suspenderer import fra Den Sydafrikanske Republiks område af:
   
               —
            
            
               fersk kød af strudsefugle og
            
         
               —
            
            
               tilberedt kød og kødprodukter, som består af eller indeholder kød af strudsefugle.
            
         Artikel 3
   1.   Uanset artikel 2 tillader medlemsstaterne import af de produkter, der er omhandlet i artikel 2, og som hidrører fra fugle, der er slagtet inden den 16. juli 2004.
   2.   Følgende angives i de veterinærcertifikater, der ledsager sendinger af de i stk. 1 omhandlede produkter:
   
      »Fersk kød af strudsefugle/kødprodukt, der består af eller indeholder kød af strudsefugle/tilberedt kød, der består af eller indeholder kød af strudsefugle (5), hidrørende fra fugle, der er slagtet inden den 16. juli 2004, jf. artikel 3, stk. 1, i beslutning 2004/594/EF.
   
   3.   Uanset artikel 2 tillader medlemsstaterne import af kødprodukter, der består af eller indeholder kød af strudsefugle, hvis kødet er blevet underkastet en af de særlige behandlinger, der er omhandlet i del IV, punkt B, C eller D, i bilaget til Kommissionens beslutning 97/222/EF.
   Artikel 4
   Medlemsstaterne ændrer deres importforanstaltninger for at bringe dem i overensstemmelse med denne beslutning, og de sørger for øjeblikkelig passende omtale af de vedtagne foranstaltninger. De underretter straks Kommissionen herom.
   Artikel 5
   Denne beslutning tages op til revision på baggrund af udviklingen i sygdommen og på grundlag af oplysninger fra Den Sydafrikanske Republiks veterinærmyndigheder.
   Artikel 6
   Denne beslutning anvendes indtil den 1. januar 2005.
   Artikel 7
   Denne beslutning er rettet til medlemsstaterne.
   
      Udfærdiget i Bruxelles, den 10. august 2004.
      
         
            På Kommissionens vegne
         
         David BYRNE
         
         
            Medlem af Kommissionen
         
      
   
   
      (1)  EFT L 268 af 24.9.1991, s. 56. Senest ændret ved tiltraedelsesakten af 2003.
   
      (2)  EFT L 24 af 31.1.1998, s. 9. Senest ændret ved Europa-Parlamentets og Rådets forordning (EF) nr. 882/2004 (EUT L 165 af 30.4.2004, s. 1).
   
      (3)  EFT L 278 af 31.10.2000, s. 26. Senest ændret ved beslutning 2002/279/EF (EFT L 99 af 16.4.2002, s. 17).
   
      (4)  EFT L 98 af 4.4.1997, s. 39. Senest ændret ved beslutning 2004/245/EF (EUT L 77 af 13.3.2004, s. 62).
   
      (5)  Det ikke relevante overstreges.«